Gate Tower Building

, 16-հարկանի գրասենյակային շենք Ֆուկուսիմա-կուում (Օսակա, Ճապոնիա), որը հատկանշական է նրանով, որ ուղիղ նրա միջով անցնում է մայրուղի։

Նկարագրություն 
Շենքը գլանաձև է, կառուցված է երկաթբետոնից, կառույցի հիմքում կրկնակի միջուկ է։ Ճանապարհը (Հանշին արագընթաց մայրուղու համակարգի մաս) անցնում է ուղիղ շենքի միջով՝ զբաղեցնելով 5-րդից 7-րդ հարկերը ներառյալ։ Շենքում գործող վերելակները (դրանք 4-ն են), կանգ չեն առնում այդ հարկերում (4-րդից հետո անմիջապես գալիս է 8-րդը)։ Մայրուղին ու շենքը ոչ մի տեղ չեն հպվում. այս առումով մայրուղին ավելի շատ նման է շենքի մեջ եղած բացվածքի միջոց կառուցված սեփական հենարաններով կամրջի։ Թունելի պատերը, որով անցնում է մայրուղին, ունեն ձայնամեկուսացման անհրաժեշտ մակարդակ։ Gate Tower Building-ի տանիքում կա ուղղաթիռների վայրէջքի համար նախատեսված հարթակ։

Ստեղծման պատմություն 
Հողակտորի սեփականության իրավունքը դեռևս Մեյձի ժամանակաշրջանի (1868-1912) սկզբից պատկանել է փայտով և փայտածուխով զբաղվող մի ընկերության, սակայն աստիճանական անցումը վառելիքի այլ աղբյուրների հանգեցրել է այս ընկերության վիճակի վատթարացմանը և շինությունների խարխլմանը։ 1983 թվականին որոշվել է մասնակի քանդել և վերակառուցել այդ շրջանում գտնվող շենքերը՝ մասամբ կիսավերության և անհրաժեշտ արդիականացման պատճառով, բացի այդ, նույն շրջանում նախատեսվում էր կառուցել Հանշին արագընթաց մայրուղին։ Սակայն այն ժամանակ գործող շինարարական կանոնները անհնարին էին դարձնում նույն տեղում շենք և ճանապարհ կառուցելը։ Մոտ 5 տարվա բանակցությունները հողի սեփականատերերի, Hanshin Expressway կորպորացիայի և քաղաքային կառավարության միջև հանգեցրին ընթացիկ ծրագրի իրականացմանը։

Այդ իսկ պատճառով 1989 թվականին վերանայվեցին մայրուղիների շինարարության տեղական օրենքները, քաղաքների նախագծման մասին օրենքները, ինչպես նաև քաղաքը վերապլանավորելու և քաղաքաշինական օրենսգրքերը՝ ապահովելով այսպես կոչված Ռիտաի Դո-ռո Սեյդո () բազմամակարդակ ճանապարհային համակարգը, որը թույլ է տալիս շենքերը և ճանապարհային ցանցը միավորել մեկ տարածքում։ Այս համակարգն ի սկզբանե նախագծված էր Տոկիոյի Տորանոմոնո գործարար թաղամասի անմիջական մերձակայքում երկրորդ օղակաձև ավտոճանապարհի կառուցումը հեշտացնելու համար, բայց այնտեղ այդպես էլ չիրագործվեց։ Փոխարենը համակարգը գործարկվեց Gate Tower Building-ի կառուցման ժամանակ, որը դարձավ Ճապոնիայում առաջին շենքը, որի միջով անցնում էր մայրուղի։ Ճանապարհները նման դեպքերում սովորաբար կառուցվում են գետնի տակ, և շենքերի միջով նրանց անցնելը չափազանց հազվադեպ է։

Տեղեկություններ 
 Շենքը սկսել է կառուցվել մայրուղու կառուցումից հետո (բայց մինչև նրա միջով անցուղու կառուցումը)։ Ավտոճանապարհը շահագործման է հանձնվել 1983 թվականին, երկնաքերը՝ 1992 թվականի փետրվարին, իսկ շենքի միջով անցուղին բացվել է 1992 թվականի օգոստոսին։
 Շենքում կիրառված են տեխնիկական հատուկ լուծումներ՝ այն աղմուկից և թրթռումներից պաշտպանելու համար։
 Ճանապարհը շենքի 5-րդ, 6-րդ և 7-րդ հարկերի վարձակալն է։
 Հանշին մայրուղու որոշ հատվածներ վնասվել են 1995 թվականի երկրաշարժից, սակայն Gate Tower Building-ը դրան բարեհաջող դիմացել է։

Ծանոթագրություններ

Արտաքին հղումներ 

 Հոդված՝ լուսանկարներով
 Լուսանկարը մոտիկից
Ճապոնիայի երկնաքերներ
Օսակա պրեֆեկտուրա
1992 հիմնադրումներ Ասիայում